Up-553/02
Natisni
Opravilna št.:
Up-553/02
Datum odločitve:
4. 11. 2002
ECLI:
ECLI:SI:USRS:2002:Up.553.02
Akt:
Ustavna pritožba A. A. A. zoper sodbo Vrhovnega sodišča št. I Up 1059/2001 z dne 19. 6. 2002
Izrek:
Ustavna pritožba A. A. A. zoper sodbo Vrhovnega sodišča št. I Up 1059/2001 z dne 19. 6. 2002 se zavrže.
Evidenčni stavek:
Ker ustavne pritožbe ni vložila upravičena oseba, jo je Ustavno sodišče zavrglo.
Geslo:
Neupravičena oseba kot vlagatelj ustavne pritožbe.
Pravna podlaga:
Zakon o Ustavnem sodišču (ZUstS), 3. al. 1. odst. in 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
10. 9. 2002
Vrsta odločitve:
sklep
Vrsta rešitve:
zavrženje
Dokument:
US21835
Up-553/02 - 6
19. 11. 2002
SKLEP
Ustavno sodišče je v postopku za preizkus ustavne pritožbe A. A. A., odvetnika v Ž., na seji senata dne 4. novembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. A. zoper sodbo Vrhovnega sodišča št. I Up 1059/2001 z dne 19. 6. 2002 se zavrže.
Obrazložitev
1. Odvetnik, naveden v izreku tega sklepa, je dne 9. 9. 2002 v imenu B. B. vložil ustavno pritožbo zoper izpodbijano sodbo Vrhovnega sodišča. Ustavni pritožbi ni priložil posebnega pooblastila za zastopanje v postopku pred Ustavnim sodiščem, temveč le splošno pooblastilo. V ustavni pritožbi tudi ni navedel, katere človekove pravice ali temeljne svoboščine naj bi mu bile z izpodbijano sodbo kršene, niti ni izkazal njene pravočasnosti.
2. Po določbi prvega odstavka 52. člena Zakona o Ustavnem sodišču (v nadaljevanju ZUstS) se ustavna pritožba vloži v 60 dneh od dneva vročitve posamičnega akta, zoper katerega je mogoča ustavna pritožba. V ustavni pritožbi je treba po določbi 53. člena navedenega zakona navesti posamični akt, ki se spodbija, dejstva, ki pritožbo utemeljujejo, in domnevno kršene človekove pravice in temeljne svoboščine. Ustavni pritožbi mora biti priložena kopija posamičnega akta, ki se spodbija, ter ustrezne listine, na katere pritožnik opira svojo pritožbo, vse v treh izvodih.
3. Na podlagi 21. člena Poslovnika Ustavnega sodišča Republike Slovenije (Uradni list št. 49/98 in 30/02 - v nadaljevanju Poslovnik) ter 6. člena ZUstS v zvezi s 94. in 95. členom Zakona o pravdnem postopku (Uradni list RS, št. 26/99 - ZPP) mora biti pooblastilo za zastopanje v postopku pred Ustavnim sodiščem posebno (v njem mora biti navedeno, da je dano za zastopanje pred Ustavnim sodiščem oziroma za postopek z ustavno pritožbo) in novo (izvirati mora iz časa, ko je nastala pravica za vložitev pritožbe).
4. Ustavna pritožba je bila pomanjkljiva, tako da je Ustavno sodišče ni moglo preizkusiti. Zato je odvetnika na podlagi drugega odstavka 54. člena ZUstS pozvalo, naj ustavno pritožbo v roku 30 dni dopolni v skladu z določbami navedenega zakona.
Opozorilo ga je tudi na posledice, če vloge v postavljenem roku ne bo ustrezno dopolnil.
5. Ker odvetnik v dopolnitvi ustavne pritožbe z dne 18. 10. 2002 posebnega pooblastila ni predložil, in ker sam ni tisti, ki bi mu bila z izpodbijanim posamičnim aktom kršena človekova pravica ali temeljna svoboščina, je Ustavno sodišče ugotovilo, da je ustavno pritožbo vložila neupravičena oseba.
6. Ker ustavne pritožbe ni vložila upravičena oseba, jo je Ustavno sodišče zavrglo.
7. Senat Ustavnega sodišča je sprejel ta sklep na podlagi tretje alineje prvega odstavka 55. člena ZUstS in prve alineje 52. člena Poslovnika v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan